**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

 Στην Αθήνα, σήμερα, 23 Νοεμβρίου 2017, ημέρα Πέμπτη και ώρα 14.45΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου, υπό την προεδρία του κ. Αντώνιου Συρίγου, Προέδρου της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Ανανέωση - τροποποίηση - κωδικοποίηση της σύμβασης περί παροχής ειδικής άδειας εκμετάλλευσης του αποκλειστικού δικαιώματος του Ελληνικού Δημοσίου στην πρόσβαση και χρήση της ονομαστικής θέσης των 39ο ανατολικώς επί της τροχιάς των τεχνητών γεωστατικών δορυφόρων της Γης και των συσχετισμένων αυτής ραδιοσυχνοτήτων τηλεπικοινωνίας δια της κατασκευής, εκτόξευσης, λειτουργίας και εμπορικής εκμετάλλευσης ενός συστήματος δορυφορικών τηλεπικοινωνιών πανελλήνιας και διασυνοριακής εμβέλειας υπό την επωνυμία: ΕΛΛΑΣ SAT (HELLAS SAT)».

Στη συνεδρίαση παρέστησαν ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νικόλαος Παππάς, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Νάσος, Μεϊκόπουλος Αλέξανδρος, Βάκη Φωτεινή, Θραψανιώτης Εμμανουήλ, Δέδες Γιάννης, Κοζομπόλη Παναγιώτα, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Δριτσέλη Παναγιώτα, Σαρακιώτης Γιάννης, Στέφος Γιάννης, Συρίγος Αντώνης, Εμμανουηλίδης Δημήτριος, Καρά Γιουσούφ Αϊχάν, Κυρίτσης Γεώργιος, Τσόγκας Γιώργος, Χριστοδουλοπούλου Τασία, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Γκιουλέκας Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Χαρακόπουλος Μάξιμος, Μανιάτης Ιωάννης, Παπαθεοδώρου Θεόδωρος, Σκανδαλίδης Κωνσταντίνος, Γερμενής Γεώργιος, Ηλιόπουλος Παναγιώτης, Λαμπρόπουλος Γεώργιος, Τάσσος Σταύρος, Συντυχάκης Εμμανουήλ, Σαρίδης Ιωάννης, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Γεννιά Γεωργία, Δημητριάδης Δημήτρης (Μίμης), Ζεϊμπέκ Χουσεΐν, Θεοφύλακτος Γιάννης, Παραστατίδης Θεόδωρος, Καματερός Ηλίας, Μηχαηλίδης Ανδρέας, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Μουσταφά Μουσταφά, Σιμορέλης Χρήστος, Σπαρτινός Κώστας, Αυλωνίτου Ελένη, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Κουκοδήμος Κωνσταντίνος, Μπούρας Αθανάσιος, Πλακιωτάκης Ιωάννης, Αντωνίου Μαρία, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Κωνσταντόπουλος Δημήτριος, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Μανωλάκου Διαμάντω, Δελής Ιωάννης, Καμμένος Δημήτριος, Λαζαρίδης Γεώργιος, Μαυρωτάς Γεώργιος, Γεωργιάδης Μάριος και Θεοχάρης Θεοχάρης (Χάρης).

 ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Καλησπέρα σας. Κυρίες και κύριοι συνάδελφοι, υπάρχει μια σκέψη στο Προεδρείο να προτείνει, αλλά θα ήθελε επ’ αυτού να ακούσει τις γνώμες των εισηγητών και των ειδικών αγορητών, να γίνει αυτή η συζήτηση και η επεξεργασία σε μία συνεδρίαση.

 Τον λόγο έχει ο κ. Μεϊκόπουλος.

 ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής του ΣΥΡΙΖΑ): Συμφωνούμε με την πρότασή σας, κύριε Πρόεδρε.

 ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Ασημακοπούλου.

 ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Νέας Δημοκρατίας): Συμφωνούμε επίσης.

 ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Μανιάτης.

 ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Συμφωνούμε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Γερμενής.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή): Δεν έχουμε κανένα πρόβλημα, συμφωνούμε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Συμφωνούμε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛ.): Συμφωνούμε, κύριε Πρόεδρε. Θα ήθελα, κύριε Πρόεδρε, επειδή έχουμε Κοινοβουλευτική Ομάδα, την κατανόηση των συναδέλφων να τοποθετηθώ και να ψηφίσω για να μπορέσω να συμμετέχω κι εγώ στην Κοινοβουλευτική Ομάδα.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Να κλείσουμε το θέμα αυτό και ακολούθως θα μας πουν οι συνάδελφοι εάν σας παραχωρούν αυτή τη δυνατότητα.

Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Συμφωνούμε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Συναινώ κι εγώ, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Οπότε, συμφωνούμε όλοι να διεξαχθεί η συζήτηση και ψήφιση του νομοσχεδίου, επί της αρχής, επί των άρθρων και στο σύνολο, σε μία συνεδρίαση.

Ετέθη ένα ζήτημα από τον συνάδελφο, τον κ. Λαζαρίδη, που είναι ο Ειδικός Αγορητής των ΑΝ.ΕΛ., εάν κάποιος από τους εισηγητές, τους ειδικούς αγορητές διαφωνεί, ας το πει. Νομίζω ότι όλοι συμφωνούμε να τοποθετηθεί πρώτος.

Τον λόγο έχει ο κ. Γερμενής.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή): Κύριε Πρόεδρε, επί της διαδικασίας. Θα πρέπει να κληθούν κάποιοι φορείς.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Είπαμε σε μία συνεδρίαση. Σύμβαση είναι.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή): Είπαμε σε μία συνεδρίαση, αλλά έχει κάποια θέματα που απασχολούν κάποιους ανθρώπους, που πρέπει να μας ενημερώσουν.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Εγώ ρώτησα τη γνώμη σας. Η διαδικασία αυτή έχει ακολουθηθεί και σε άλλες περιπτώσεις.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή): Όσον αφορά την τοποθέτηση των Βουλευτών, να γίνει σε μια συνεδρίαση. Δεν διαφωνούμε σε αυτό. Θα πρέπει, όμως, να ακούσουμε τους φορείς, γιατί κανείς από όλους εμάς εδώ μέσα δεν γνωρίζει τα τεχνικά θέματα σχετικά με το θέμα που συζητάμε. Είναι ανανέωση, δεν διαφωνούμε και συμφωνούμε σε πολλά από αυτά που λέει η Σύμβαση, όμως, σε κάποια τεχνικά θέματα, καλό είναι να έρθουν φορείς.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ετέθη το θέμα της μιας συνεδρίασης και όταν είναι μία η συνεδρίαση, στην οποία διεξάγεται η συζήτηση και η ψήφιση επί της αρχής και επί των άρθρων, δεν τίθεται παρόμοιο ζήτημα. Απ’ ό,τι είδα, με εξαίρεση τώρα, την ένσταση που προβάλατε εσείς, όλοι συμφώνησαν.

Να σας πω, επίσης, και κάτι άλλο, το οποίο, πολλές φορές, το κάνουμε, αλλά, στο τέλος, ειλικρινά το λέω, πολλές φορές, εκτιθέμεθα. Το να καλέσεις τον φορέα, αυτό το λέω επικουρικά, διότι έχουμε ήδη αποφασίσει, και να του πεις «σε 5 λεπτά, έλα εδώ να μας κάνεις μια ανάλυση», νομίζω ότι έχει δημιουργήσει πάρα πολλές φορές θέμα στους φορείς.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή): Κύριε Πρόεδρε, εμείς δεν το κάνουμε για θέμα εντυπωσιασμού να καλέσουμε φορείς.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Δεν είπα κάτι τέτοιο. Είπα ότι είναι ατελέσφορο. Εν πάση περιπτώσει, εγώ ήμουν σαφής σε αυτό που είπα και κατά πλειοψηφία συμφώνησαν τα κόμματα.

Τον λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛ.): Σας ευχαριστώ, κύριε Πρόεδρε. Για άλλη μια φορά, να το επαναλάβω, θέλω να πω ένα ευχαριστώ για την κατανόηση των συναδέλφων.

Κυρίες και κύριοι συνάδελφοι, η Ελλάδα, παρά τη χρόνια απουσία από τις τεχνολογικές εξελίξεις, έχει επιστρέψει δυναμικά στον τομέα του διαστήματος με σαφή διάθεση να αξιοποιήσει τη δορυφορική τεχνολογία και τις καινοτόμες εφαρμογές προς όφελός της και διαφόρων νευραλγικών τομέων.

Με τη συμφωνία του Ιουνίου 2017, εκτός από την κατοχύρωση των δικαιωμάτων της Ελλάδας στο διάστημα, εξασφαλίστηκε για μας αναγκαίο τεχνολογικό υλικό, όπως 3 επίγειοι δορυφορικοί κομβικοί σταθμοί HUΒ, καθώς και 200 τερματικά που θα καλύψουν και σε κάποιο επίπεδο το υλοποιούν ήδη σε νευραλγικούς τομείς, όπως της άμυνας, της ασφάλειας, της πολιτικής προστασίας, όπως πρόληψη καιρικών φαινομένων, πρόληψη πλημμυρών, τον έλεγχο συνόρων και ακόμη την παρακολούθηση πυρκαγιών, γιατί ο HELLAS SAT3 έχει τη δυνατότητα να ενώσει κάμερες για την παρακολούθησή τους. Αυτό που καλούμαστε να εξετάσουμε σήμερα είναι η ανανέωση της σύμβασης για χρήση του συστήματος δορυφόρων υπό την επωνυμία «HELLAS SAT» για 20 ακόμη χρόνια.

Συγκεκριμένα, σύμφωνα με το σχέδιο νόμου του Υπουργείου Ψηφιακής Πολιτικής, η Σύμβαση ανανεώνεται και επεκτείνεται έως 14.12.2041, η άδεια εκμετάλλευσης του ελληνικού δημοσίου στην πρόσβαση και χρήση των δορυφόρων. Όπως μας ενημερώνει και η αιτιολογική έκθεση, ο επανακαθορισμός της Σύμβασης συνίσταται στη δημιουργία και διατήρηση στην ελληνική επικράτεια του συστήματος δορυφορικών επικοινωνιών για τη διασφάλιση της παροχής εξελιγμένων τηλεπικοινωνιακών διευκολύνσεων και αναβαθμισμένων καινοτόμων και εναλλακτικών υπηρεσιών τηλεπικοινωνίας, καθώς και την εξυπηρέτηση εθνικών στρατηγικών στόχων και συμφερόντων του ελληνικού δημοσίου.

Το βλέπουμε πολύ θετικά, διότι η έδρα και οι εγκαταστάσεις, επίγειοι σταθμοί, κεραίες τηλεμετρίας, ιχνηλάτησης και εντολοδοσίας ελέγχου, στελέχωση και εργασίες γίνονται στην ελληνική επικράτεια στο Κορωπί, εξασφαλίζοντας κάλυψη των δορυφορικών τηλεπικοινωνιακών αναγκών του δημοσίου και των υπηρεσιών του, ενώ υποστηρίζεται έτσι η ανάπτυξη καινοτόμων εφαρμογών, όπως η τηλεϊατρική, η τηλεκπαίδευση και άλλα. Στη Σύμβαση προβλέπεται, επίσης, δωρεάν συντήρηση του εξοπλισμού για μια 5ετία ενώ, σε περίπτωση μερικής ή και ολικής καταστροφής των αναμεταδοτών, συμφωνήθηκε να εξασφαλίζονται από τον ανάδοχο οι παρεχόμενες υπηρεσίες σε εναλλακτικούς δορυφόρους. Στην περίπτωση που κριθεί ότι οι παρεχόμενες υπηρεσίες δεν είναι ικανοποιητικές, θα λαμβάνεται και σχετική ασφαλιστική αποζημίωση.

Το σχέδιο νόμου παρέχει πολλές διατάξεις αναπτυξιακού χαρακτήρα, διασφαλίζει την παρουσία μας στο διάστημα, καθώς και την επέκταση σχετικών δραστηριοτήτων και οι Ανεξάρτητοι Έλληνες το στηρίζουμε. Πριν κλείσω, θα ήθελα να πω ότι οι Ανεξάρτητοι Έλληνες ψηφίζουμε και επί της αρχής και επί των άρθρων και επί του συνόλου «ναι».

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Μεϊκόπουλος.

ΑΛΕΞΑΝΔΡΟΣ ΜΕΪΚΟΠΟΥΛΟΣ (Εισηγητής του ΣΥΡΙΖΑ): Κυρία Πρόεδρε, κυρίες και κύριοι συνάδελφοι, σύμφωνα με το άρθρο 1 της παρούσας Κύρωσης, η αρχική Σύμβαση μεταξύ του ελληνικού δημοσίου και της εταιρείας με την επωνυμία HELLAS SAT (ΕΛΛΑΣ ΣΑΤ) είχε υπογραφεί από τις 23 Αυγούστου του 2001.

Το αντικείμενο της παρούσας Σύμβασης είναι η παραχώρηση των δικαιωμάτων filing, δηλαδή, των δικαιωμάτων σε τροχιακή θέση και συσχετισμένες ραδιοσυχνότητες από την πλευρά του ελληνικού δημοσίου στην εταιρεία ως πάροχο δορυφορικών τηλεπικοινωνιακών υπηρεσιών. Για να έχουμε μια πιο καθαρή εικόνα και να κατανοήσουμε καλύτερα το δικαίωμα filing αφορά τη διεθνώς αναγνωρισμένη πρακτική της απόδοσης δορυφορικών τροχιών και των συσχετισμένων με αυτές ραδιοσυχνοτήτων σε εταιρεία πάροχο κατόπιν αίτησης των ενδιαφερόμενων κρατών.

Σε παγκόσμιο επίπεδο είθισται η χρήση του δικαιώματος των filing, τα οποία κρίνονται απαραίτητα και αποκλειστικά στο όνομα κάποιου κράτους και υποβάλλονται στη Διεθνή Ένωση Τηλεπικοινωνιών, ώστε να αξιοποιούνται από παρόχους εταιρείες δορυφορικών επικοινωνιών. Αυτό που κάνει, όμως, ιδιάζουσα και αυξημένης σημασίας τη συγκεκριμένη Σύμβαση είναι ότι σε αντίθεση με τη φύση των επίγειων ραδιοσυχνοτήτων, οι οποίες είναι αποκλειστικής και αναφαίρετης δικαιοδοσίας του κράτους, δεν αναιρούνται, δεν καταργούνται, μπορούν να χρησιμοποιηθούν ή να μείνουν αχρησιμοποίητες, καθώς και να αποδοθούν κατά αποκλειστικότητα σύμφωνα με τη βούληση του κράτους. Οι δορυφορικές τροχιές και οι συσχετισμένες ραδιοσυχνότητες παραχωρούνται υπό όρους, χρησιμοποιούνται και από άλλες χώρες, μπορούν να αναιρεθούν και να ακυρωθούν, να τροποποιηθούν σύμφωνα με τους κανονισμούς ραδιοεπικοινωνιών, καλύπτουν μεγάλες περιοχές και κράτη στα οποία το δικαίωμα μετάδοσης λήψης δεν είναι αρμοδιότητα του ελληνικού κράτους, αλλά διέπεται από τους κανονισμούς ραδιοεπικοινωνιών.

Θεωρώ πως είναι κομβικής σημασίας να εντοπίσουμε κάποια βασικά σημεία της Κύρωσης που έχουν και αυξημένη σημασία για το ελληνικό δημόσιο και περιέχουν, όπως θα εξηγήσω παρακάτω, υπερδιπλάσια ανταλλάγματα από την αρχική Σύμβαση.

Κατ’ αρχάς, το δημόσιο επιτυγχάνει ως αντάλλαγμα την αποκλειστική χρήση 6 αναμεταδοτών έναντι των 3, που προέβλεπε η αρχική σύμβαση και των δύο αναμεταδοτών που τελικά του παραδόθηκαν. Επιπλέον, λαμβάνει 17 χρονοαναμεταδότες ως αντιστάθμισμα για τον χρεωστούμενο τρίτο αναμεταδότη και τις καθυστερήσεις παράδοσης βάση της αρχικής σύμβασης. Στην αρχική σύμβαση με την HELLAS SAT το 2001, η εταιρεία είχε συμφωνήσει να εκτοξεύσει 2 δορυφόρους με 3 αναμεταδότες, ωστόσο το αποτέλεσμα της συμφωνίας αυτής ήταν το δημόσιο να λάβει από το μοναδικό δορυφόρο που εκτοξεύτηκε μόνο 2 αναμεταδότες αντί για 3. Επομένως, είναι φανερό ότι όλο το προηγούμενο διάστημα μέχρι το 2015, το δημόσιο είχε συστηματικά αμελήσει να διεκδικήσει τον τρίτο αναμεταδότη ή σε κάθε περίπτωση να διεκδικήσει το χρηματικό αντιστάθμισμα για τη μη παροχή του τρίτου αναμεταδότη που προβλέπονταν από την αρχική σύμβαση. Έτσι με την ανανεωμένη σύμβαση καταφέραμε να αντισταθμίσουμε την αδράνεια του δημοσίου επί 17 χρόνια και να λάβουμε σωρευτικά 17 χρονοαναμεταδότες.

Ακόμη, με την ανανεωμένη σύμβαση, το δημόσιο λαμβάνει ως επιπλέον αντάλλαγμα και 3 επίγειους κομβικούς δορυφορικούς σταθμούς Hubs, δηλαδή, 3 μεγάλα δορυφορικά πιάτα καθώς και 200 τερματικά. Αυτά τα τερματικά είναι πολύ σημαντικά για την καθημερινότητα των πολιτών, καθώς καλύπτουν τις ιδιαίτερες ανάγκες απομακρυσμένων περιοχών, διευκολύνουν την ευρύτερη κάλυψη του δικτύου και ουσιαστικά διαμορφώνουν το πεδίο για τη βάση και την ανάπτυξη τηλεπικοινωνιακών δραστηριοτήτων, όπως άμυνα, πολιτική προστασία, τηλεκπαίδευση, τηλεϊατρική, που κάθε σύγχρονο κράτος πρέπει να διαθέτει. Ταυτόχρονα, το δημόσιο εξασφαλίζει ως αντάλλαγμα τη δωρεάν συντήρηση του ανωτέρω εξοπλισμού για 5 χρόνια. Ακόμη, εξασφαλίστηκε εκ μέρους του ελληνικού δημοσίου η δωρεάν παροχή σχετικού εξοπλισμού για την περίοδο της μετάβασης διασφαλίζοντας με τον τρόπο αυτό την απρόσκοπτη και συνεχή λειτουργία των υπηρεσιών του δημοσίου στο σύστημα των νέων δορυφόρων της HELLAS SAT.

Σημαντική, επίσης, για τη διασφάλιση της απρόσκοπτης και συνεχούς λειτουργίας των δορυφορικών υπηρεσιών, που παρέχονται στους φορείς του δημοσίου και σε περίπτωση μερικής ή και ολικής καταστροφής των αναμεταδοτών του δημοσίου, είναι και η εξασφάλιση από τον ανάδοχο των παρεχόμενων υπηρεσιών σε εναλλακτικό ή εναλλακτικούς, δορυφόρο ή δορυφόρους και μάλιστα, στην περίπτωση που το δημόσιο κρίνει ότι οι παρεχόμενες υπηρεσίες δεν είναι ικανοποιητικές, καθώς και η μέριμνα για λήψη της σχετικής ασφαλιστικής αποζημίωσης.

Θεωρούμε ότι η εξαιρετικής σημασίας για την ελληνική έννομη τάξη είναι, επίσης, η πρόβλεψη για την ανάθεση της αρμοδιότητας για την επίλυση τυχόν διαφορών στα Διοικητικά Δικαστήρια των Αθηνών βάσει των διατάξεων του ελληνικού δικαίου αντί της Διαιτησίας στην Γενεύη της Ελβετίας, με τη διαδικασία του ενός διαιτητή που προέβλεπε η αρχική σύμβαση στο άρθρο 49. Θα ήθελα να σημειώσω εδώ, πέρα από τη μη κρίση των διαφορών από αρμόδια ελληνικά δικαστήρια, η παραμονή της αρμοδιότητας στη διαιτησία της Γενεύης θα είχε υπέρογκο κόστος για το ελληνικό δημόσιο.

Σημαντικό, επίσης, ρόλο διαδραματίζει η διασφάλιση ειδικών εγγυήσεων υπέρ του δημοσίου καθ’ όλη τη διάρκεια ισχύος της ανανεωμένης σύμβασης με το νέο άρθρο 52 που δεν υπήρχε στην παλαιά σύμβαση.

Στην ανανεωμένη σύμβαση, ενισχύεται περαιτέρω η θέση της Ελλάδας στις 39° ανατολικά με την ενεργοποίηση των ελληνικών ναρκιοθετημάτων, καθώς και την πρόβλεψη για την υποβολή πρόσθετων κατά τη διάρκεια ισχύος της σύμβασης, η αμεσότερη και αποτελεσματικότερη επίβλεψη της υλοποίησης του έργου και της σύμβασης με τη δημιουργία Επιτροπής Παρακολούθησης και Παραλαβής, η οποία ήδη έχει συσταθεί, άρθρο 46, η παραμονή του κέντρου ελέγχου του δορυφορικού συστήματος εντός της ελληνικής επικράτειας, η, υπό όρους, δυνατότητα εμπορικής αξιοποίησης από το ελληνικό δημόσιο των αναμεταδοτών του και, γενικότερα, η διασφάλιση της περιουσίας της Ελλάδας στο διάστημα, η οποία διασαλεύτηκε το προηγούμενο διάστημα πριν την ανανέωση της σύμβασης, καθώς και τη συνέχιση και επέκταση σχετικών δραστηριοτήτων.

Θεωρώ, κυρίες και κύριοι συνάδελφοι, ότι, πέρα από την απαρίθμηση των τεχνικών λεπτομερειών της σύμβασης, οι οποίες, όντως, δημιουργούν θετικά αποτελέσματα για το ελληνικό δημόσιο, υπάρχουν και σημεία της συγκεκριμένης κύρωσης της σύμβασης, τα οποία μπορούν να δημιουργήσουν και πολιτική υπεραξία.

Θα ήθελα να σταθώ σε ορισμένα από αυτά. Καταρχήν, να τονίσουμε και να καταστήσουμε σαφές ότι με τη διαπραγμάτευση και την τελική σύναψη της ανανεωμένης σύμβασης και με βάση όλα όσα έχουν αναφερθεί, η κυβέρνηση κατάφερε να κλείσει όλες τις εκκρεμότητες της παλιάς σύμβασης και να κατοχυρώσει το δικαίωμα του ελληνικού δημοσίου στο διάστημα. Το τονίζω αυτό, γιατί είναι φανερό ότι η αδράνεια όλων των προηγούμενων ετών σε σχέση με την αρχική σύμβαση με την ΕΛΛΑΣ SAT είχε διασαλέψει σημαντικά τα δορυφορικά δικαιώματα και τη θέση της χώρας στο διάστημα.

Όπως, ήδη, έχω προαναφέρει, η αρχική σύμβαση του ελληνικού δημοσίου με την εταιρεία έληγε το 2021. Σύμφωνα, λοιπόν, με το άρθρο 4 της αρχικής σύμβασης έπρεπε αυτή να ανανεωθεί μέχρι το 2018, δηλαδή, τρία χρόνια πριν τη λήξη της. Να σημειώσω εδώ ότι η ΕΛΛΑΣ SAT έχει κάνει αιτήματα ανανέωσης προς το ελληνικό δημόσιο από το 2010. Τώρα, εάν η ανανέωση της σύμβασης δεν συνέβαινε, το ελληνικό δημόσιο θα έχανε τα δικαιώματα που απορρέουν από τη Διεθνή Ένωση Τηλεπικοινωνιών, γιατί, εάν μια χώρα έχει τροχιακή5 θέση στο διάστημα και δεν τη χρησιμοποιώ για χρονικό διάστημα τριών ετών, χάνονται τα δικαιώματα της χώρας στη συγκεκριμένη τροχιά.

Για να γίνω πιο σαφής, επειδή στο διάστημα ισχύει ο κανόνας της χρονικής προτεραιότητας, εάν μια χώρα δεν αξιοποιεί την τροχιά της, τη θέση της, δηλαδή, στο διάστημα, τότε σ’ αυτή υπεισέρχεται, λόγω αδράνειας, μια άλλη χώρα. Θα πρέπει, μάλιστα, να λάβουμε υπόψη ότι κάτω από τα δικαιώματα της χώρας μας, σε σειρά, υπάρχει πληθώρα κρατών, 40 τον αριθμό, που θα μπορούσαν να λάβουν την τροχιακή μας θέση. Αντιλαμβανόμαστε όλοι, λοιπόν, πόσο ζωτικής σημασίας ήταν για το ελληνικό δημόσιο η ανανέωση της σύμβασης και πόσο ασύμβατη με τα συμφέροντα του ελληνικού δημοσίου ήταν η αδράνεια της πολιτείας όλα τα προηγούμενα χρόνια.

Να τονίσω πάλι, στο σημείο αυτό, ότι, παρά το ότι η προηγούμενη αμέλεια μας έφτασε στο παρά πέντε για την ανανέωση της σύμβασης με την ΕΛΛΑΣ SAT, η νέα σύμβαση περιέχει υπερδιπλάσια πλεονεκτήματα σε σχέση με την αρχική.

Σ’ ένα γενικότερο πλαίσιο τώρα, η αξιοποίηση των διαστημικών και τηλεπικοινωνιακών δυνατοτήτων της χώρας μπορεί να ωφελήσει πολλαπλώς και σε ευρύ φάσμα τη χώρα μας. Να γίνω πιο αναλυτικός: Η αποτελεσματική χρησιμοποίηση των πολιτικών για το διάστημα οδηγεί σε σημαντικές ερευνητικές και επιστημονικές εφαρμογές, όπως π.χ. εφαρμογές πολιτικής προστασίας, παρακολούθηση γης, πρόληψη και αντιμετώπιση πυρκαγιών και φυσικών καταστροφών, παρακολούθηση αυθαίρετης δόμησης, φύλαξη και επιτήρηση συνόρων κ.α.

Σημαντικό προς την κατεύθυνση αυτή της πολιτικής προστασίας και της ασφάλειας είναι ότι οι αναμεταδότες του υπάρχοντος δορυφόρου θα μπορούν να χρησιμοποιούνται από τις ένοπλες δυνάμεις για αποτελεσματικότερη επιτήρηση των συνόρων, την Εθνική Υπηρεσία Πληροφοριών, την Ελληνική Αστυνομία, για τη διασφάλιση εναλλακτικών τρόπων επικοινωνίας σε κρίσιμες καταστάσεις και σε δύσβατες περιοχές, ενώ γενικά πολλοί ακόμη δημόσιοι φορείς όπως το λιμενικό για χρήση δορυφορικών επικοινωνιών, με σκοπό την εξασφάλιση αποτελεσματικότερης επικοινωνίας που τώρα ακόμη γίνεται τηλεφωνικά, έχουν εκδηλώσει ενδιαφέρον για χρήση δορυφορικού φάσματος.

Το παρόν, λοιπόν, νομοσχέδιο είναι η αρχή για την εφαρμογή μιας ολοκληρωμένης διαστημικής πολιτικής με την ίδρυση του Ελληνικού Διαστημικού Οργανισμού που ακολουθεί. Μέσω, λοιπόν, του ΕΛΔΟ θα δίνεται η δυνατότητα διασύνδεσης μεταξύ ελληνικών και παγκόσμιας εμβέλειας ερευνητικών κέντρων, καθώς και η δυνατότητα διασύνδεσης της έρευνας με την παραγωγή για τις ελληνικές επιχειρήσεις. Με τον τρόπο αυτό, η Ελλάδα θα μπορέσει να διαμορφωθεί ως ένα κέντρο προσέλκυσης εμπορικών εταιρειών που θα αιτούνται φάσμα στο διάστημα, κατά το πρότυπο άλλων χωρών όπως η Κύπρος και η Μάλτα, οι οποίες, μάλιστα, αποκομίζουν σημαντικά τέλη.

Σημειωτέον, η Ελλάδα, μέσω της συμμετοχής της στον προϋπολογισμό της Ε.Ε. ως μέλος του Ευρωπαϊκού Οργανισμού Διαστήματος, έχει δαπανήσει εκατομμύρια ευρώ τις τελευταίες δεκαετίες για τη συμμετοχή της σε ευρωπαϊκά προγράμματα, όπως το «Galileo», «Copernicus», τα οποία μερικώς έχουν αξιοποιηθεί.

Επίσης, σημαντικό είναι ότι, στην παρούσα κύρωση της ανανεωμένης σύμβασης μεταξύ του ελληνικού δημοσίου και της εταιρείας ΕΛΛΑΣ SAT και την παραμονή του κέντρου ελέγχου στη χώρα μας, διαμορφώνεται ένα νέο, καινοτόμο πλαίσιο στη διαστημική πολιτική της χώρας, όπου τον πρώτο ρόλο παίρνει το εγχώριο επιστημονικό δυναμικό.

Ως χώρα, κυρίες και κύριοι συνάδελφοι, διαθέτουμε διάσπαρτες δυνάμεις στον χώρο της διαστημικής βιομηχανίας, οι οποίες παρέμεναν όλα τα προηγούμενα χρόνια αναξιοποίητες. Υπάρχουν εταιρείες στην Ελλάδα που δραστηριοποιούνται στον διαστημικό τομέα και παραμένουν ανεκμετάλλευτες, ουσιαστικά παρέχοντας τις υπηρεσίες τους σε άλλα κράτη. Ενημερωτικά, μόνο, λέω ότι 75 μικρομεσαίες επιχειρήσεις παρέχουν τις υπηρεσίες τους στο εξωτερικό κι εμείς τις έχουμε ανεκμετάλλευτές. Στόχος μας είναι όλο αυτό το δυναμικό να αξιοποιηθεί για τη χώρα μας. Ήδη, η πλοήγηση του δορυφορικού της ΕΛΛΑΣ SAT γίνεται στο Κορωπί από Έλληνες μηχανικούς υπό την εποπτεία του δημοσίου.

Κυρίες και κύριοι συνάδελφοι, με την υπό κύρωση σύμβαση, το ελληνικό κράτος διασφαλίζει τη θέση του στο διάστημα, ενώ με τη χρήση των ανταλλαγμάτων θα καλύψει τις δορυφορικές τηλεπικοινωνιακές του ανάγκες. Επί χρόνια δίναμε χρήματα στην Ε.Ε. και διαστημική βιομηχανία, περίπου 14 εκατ. € τον χρόνο και δεν εισπράτταμε τίποτα πίσω μέσω επιστροφών.

Οι νέοι διαστημικοί φορείς της χώρας θα στελεχωθούν με κορυφαία ονόματα στον χώρο των διαστημικών εφαρμογών και θα αποτελέσουν έτσι ένα αντιστάθμισμα στο brain drain των τελευταίων ετών.

Η διαστημική πολιτική αποτελεί μια από τις πιο σημαντικές πολιτικές, γιατί συνδέεται με προϊόντα υψηλής αξίας, όπως την εκμετάλλευση τροχιακών θέσεων και τη διαστημική βιομηχανία. Ήδη, στον διαστημικό κλάδο στη χώρα δραστηριοποιούνται 100 επιχειρήσεις με 200 εκατ. € τζίρο και 2000 εργαζόμενους. Ήδη, γνωρίζουμε ότι τέσσερα ελληνικά πανεπιστήμια συμμετέχουν στην παραγωγή μικρών δορυφόρων. Σημαντική στο πεδίο αυτό είναι και η αποτελεσματικότερη αξιοποίηση των πόρων του ΕΣΠΑ προς την κατεύθυνση της ενίσχυσης της διαστημικής πολιτικής.

Με την ανανεωμένη, λοιπόν, σύμβαση θα μπορέσουν να αξιοποιηθούν στο μέγιστο όλες οι νέες δυνατότητες που ανοίγονται και που αφορούν πολλούς τομείς, όπως η εξυπηρέτηση αμυντικών πτυχών της χώρας, η πρόληψη καιρικών φαινομένων, η πρόληψη πλημμυρών, ο έλεγχος συνόρων, η παρακολούθηση πυρκαγιών, καθώς και η περαιτέρω χρήση ψηφιακών εφαρμογών στη γεωργία ακρίβειας, όπου θα αναλύονται, πλέον, μέσω δορυφόρου, οι κατά τόπους καλλιέργειες και θα προτείνονται οι βέλτιστες λύσεις, κάτι το οποίο θα φέρει μείωση του κόστους παραγωγής του Έλληνα γεωργού. Θυμίζω ότι η μείωση του κόστους παραγωγής για τον αγροτικό τομέα είναι ένα από τα πάγια αιτήματα του αγροτικού κόσμου. Άλλωστε, από τη διεθνή και ευρωπαϊκή πρακτική έχει καταστεί φανερό ότι η άσκηση των δικαιωμάτων της εκάστοτε χώρας στο διαστημικό φάσμα, δημιουργεί πληθώρα εμπορικών ευκαιριών που πρέπει να αξιοποιηθούν.

Ειδικά, λοιπόν, κυρίες και κύριοι συνάδελφοι, για μια χώρα όπως η Ελλάδα όπου η οικονομική κρίση των τελευταίων ετών έχει καταδείξει με τον πιο σαφή τρόπο ότι πρέπει να αξιοποιείται αποτελεσματικά κάθε δυνατότητα που προσφέρει ο τόπος μας και αυτές είναι σίγουρα πάρα πολλές και πολυποίκιλες, η κύρωση της ανανεωμένης σύμβασης θα ανοίξει πολλούς και νέους δρόμους δραστηριοποίησης και θα αναβαθμίσει συνολικά το πεδίο των τηλεπικοινωνιών και της ασφάλειας της χώρας.

Σας ευχαριστώ πάρα πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει η κυρία Ασημακοπούλου.

ΑΝΝΑ - ΜΙΣΕΛ ΑΣΗΜΟΚΟΠΟΥΛΟΥ (Εισηγήτρια της Ν.Δ.): Ευχαριστώ, κυρία Πρόεδρε.

Δεν έχει κάτι να μοιράσει επιπλέον η Επιτροπή, από αυτά που έχουμε πάρει, κυρία Πρόεδρε, σωστά;

ΧΑΡΑ ΚΑΦΑΝΤΑΡΗ (Προεδρεύουσα της Επιτροπής): Όχι.

ΑΝΝΑ- ΜΙΣΕΛ ΑΣΗΜΟΚΟΠΟΥΛΟΥ (Εισηγήτρια της Ν.Δ.): Ωραία. Σήμερα, λοιπόν, κύριε Υπουργέ, κυρίες και κύριοι συνάδελφοι, είμαστε εδώ για να συζητήσουμε την ανανέωση της σύμβασης μεταξύ του Ελληνικού Δημοσίου και της ΕΛΛΑΣ SAT (HELLAS SAT), σχετικά με τη συνέχιση της παραχώρησης του δικαιώματος χρήσης και εμπορικής εκμετάλλευσης των ελληνικών fillings των αποδόσεων στις 39ο ανατολικά στην ΕΛΛΑΣ SAT (HELLAS SAT) μέχρι το έτος 2041, τους όρους που θα διέπουν αυτή την παραχώρηση και τα ανταλλάγματα υπέρ του Ελληνικού Δημοσίου από την παραχώρηση αυτή.

Βρισκόμαστε σε αυτή τη θέση, για να συζητάμε αυτό το πράγματα, επειδή η κυβέρνηση Σαμαρά είχε ετοιμαστεί, είχε προετοιμαστεί, είχε εργαστεί συστηματικά και είχε προετοιμάσει το έδαφος, ώστε εσείς να το βρείτε έτοιμο και σε πολιτικό επίπεδο και σε θεσμικό επίπεδο. Ξέρω ότι δεν σας αρέσει να ακούτε για το επιτυχημένο έργο της κυβέρνησης Σαμαρά, έτυχε σε αυτό το σημείο να διακόψουμε. Στη συνέχεια της προετοιμασίας από την προηγούμενη κυβέρνηση και σε θεσμικό και σε πολιτικό επίπεδο όλης αυτής της ιστορίας, η εταιρία ολοκλήρωσε την αγορά του νέου δορυφόρου και βεβαίως, καλοκαίρι νομίζω ήταν κύριε Υπουργέ, που είχατε την ευκαιρία να παραστείτε στην τελετή όπου σας είδαμε.

Δυστυχώς, παρά το γεγονός ότι κατά καιρούς δείχνετε μια επιθυμία να υπάρξει συναινετική διάθεση απέναντι στα νομοθετήματα που φέρνετε, δεν βλέπω να υπάρχει τουλάχιστον, στην Αιτιολογική Έκθεση ή σε δηλώσεις σας δημόσιο, δεν βλέπω να υπάρχει καμία αναγνώριση της προετοιμασίας που υπήρξε για να φτάσουμε μέχρι εδώ σήμερα.

Εγώ, πρέπει να σας πω ότι η κυβέρνηση της Ν.Δ., επειδή το έχω παρακολουθήσει το θέμα- βρέθηκε μπροστά τους το γεγονός της παλαιότητας του δορυφόρου, το οποίο όλοι το ξέρουμε, την αλλαγή του πλειοψηφικού πακέτου στο ιδιοκτησιακό καθεστώς του Ο.Τ.Ε., την έλλειψη ενδιαφέροντος αρχικά από την νέα ιδιοκτησία να ανανεώσει τον δορυφόρο με κίνδυνο όντως, να χαθούν σημαντικά κυριαρχικά δικαιώματα της χώρας στο Filling. Δηλαδή, την επίσημα κατηγορούμενη θέση του δορυφόρου, για να καταλαβαίνουμε, στη Διεθνή Ένωση Τηλεπικοινωνιών στην ITU. Παράλληλα, υπήρχε σε ισχύ η σύμβαση με τον διαχειριστή του δορυφόρου έως το 2021.

Τα λέω αυτά για την ιστορία της υπόθεσης, γιατί βρισκόμασταν όντως μπροστά στο ενδεχόμενο να απενεργοποιηθεί ο δορυφόρος και να απωλέσει η χώρα τα μοναδικά δορυφορικά δικαιώματά της στην τροχιά 39ο ανατολικά. Πολύ σοφά, λοιπόν, για τη δεδομένη στιγμή, προχωρήσαμε στη θεσμική έγκριση της μεταβίβασης του δορυφόρου από τον Ο.Τ.Ε. στην αγοράστρια εταιρία, στην ARAB SAT- τότε, βέβαια, δεν το αναγνώριζε κανείς αυτό- διασφαλίζοντας πλήρως όλες τις παραμέτρους που αφορούσαν στις διεθνείς πολιτικές και αμυντικές δεσμεύσεις της χώρας.

Εξασφαλίσαμε την παραμονή στη χώρα του κέντρου ελέγχου του δορυφόρου και ειδικές πρόνοιες στην περίπτωση που το επιβάλλουν συνθήκες εθνικής ασφάλειας, κατοχυρώσουμε τις δορυφορικές συχνότητες στις 39° ανατολικά που αποτελούν εθνική περιουσία και διασφαλίσαμε και τις παροχές προς το Ελληνικό Δημόσιο από το νέο διαχειριστή του δορυφόρου, εξασφαλίζοντας και τις αντίστοιχες επενδύσεις και τις νέες θέσεις εργασίας που δημιουργούνται. Δώσαμε, επίσης, με τις ενέργειές μας, στον νέο επενδυτή τη δυνατότητα έγκαιρα να προγραμματίσει τις επενδύσεις του, ούτως ώστε να είναι σε θέση να αντικαταστήσει τον παλιό δορυφόρο με νέο προτού εκπνεύσει η διάρκεια ζωής του παλαιού. Αυτά κάναμε εμείς.

 Η μοναδική εκκρεμότητα, δηλαδή, ουσιαστικά την οποία αφήσαμε ήταν η επέκταση της υπάρχουσας σύμβασης εκμετάλλευσης της τροχιακής θέσης πέραν του 2021, που λήγει όπως ξέρουμε όλοι η υπάρχουσα. Για αυτή την εκκρεμότητα, πάλι όμως αφήσαμε δύο συγκεκριμένες εναλλακτικές λύσεις: Η μία, παράταση με διαπραγμάτευση και η άλλη τη διενέργεια ενός εντελώς καινούργιου διαγωνισμού. Στην ουσία, λοιπόν, αυτό που αφήσαμε για την επόμενη κυβέρνηση, για εσάς, ήταν η παράταση.

Το συγκεκριμένο έργο, εγώ υποστηρίζω, κύριε Υπουργέ και δεν περιμένω να το αναγνωρίσετε, αλλά δεν πειράζει, εγώ θέλω να ειπωθεί ότι ήταν ένα πραγματικά παράδειγμα αποτελεσματικής διακυβέρνησης. Έγκυρη λήψη αποφάσεων, συντονισμός διαφορετικών φορέων σε διεθνές επίπεδο και διεθνής οργανισμοί που εμπλέκονται, ταχεία νομοθέτηση, προσέλκυση διεθνών επενδυτών με πολύ καθαρούς κανόνες που διασφαλίζουν πλήρως και σε βάθος τα εθνικά μας συμφέροντα.

Επειδή ξέρω, και προλαβαίνω ότι θα αναφερθείτε στο γεγονός, ότι από την προηγούμενη σύμβαση έπρεπε να είχαν διατεθεί στο δημόσιο 3 αναμεταδότες, ενώ η ΕΛΛΑΣ SAT (HELLAS SAT) είχε διαθέσει 2, διαβάζω και στην Αιτιολογική Έκθεση και άκουσα και τον Εισηγητή σας, σας προλαβαίνω και σας απαντώ, ότι από την περίοδο που ήταν Υπουργός Μεταφορών και Επικοινωνιών ο κ. Βορίδης, με δική του υπογραφή είχε ήδη ζητήσει τη γνωμοδότηση από το Νομικό Συμβούλιο του Κράτους- δεν το θυμόσαστε κύριε Υπουργέ, γιατί ήταν τόσο μεγάλο το έργο σας που αυτό είναι μια μικρή πτυχή του- είχε ζητήσει γνωμοδότηση, λοιπόν, ο κ. Βορίδης από το Νομικό Συμβούλιο του Κράτους, για τον τρόπο διεκδίκησης των δικαιωμάτων του δημοσίου επί του τρίτου αναμεταδότη.

Ως την ανάληψη της εξουσίας το 2012, το Νομικό Συμβούλιο του Κράτους δεν είχε τοποθετηθεί- και για να σοβαρευτώ ίσως γι' αυτό και δεν θυμάστε, γιατί δεν είχε υπάρξει απάντηση- και για το λόγο αυτό επανήλθαμε με νέο ερώτημα προς το Νομικό Συμβούλιο του Κράτους, σχεδιάζοντας παράλληλα και εναλλακτικούς τρόπους διεκδίκησης. Άρα, το πραγματικό ερώτημα στο οποίο είμαι σίγουρη ότι θα απαντήσετε είναι, εσείς, τι ακριβώς κάνατε για να διασφαλίσει τα αυτή την απαίτηση του δημόσιου;

Κύριε Υπουργέ, κυρία Πρόεδρε, κυρίες και κύριοι συνάδελφοι, η γεωπολιτική θέση της Ελλάδας και η εγγύτητά της με περιοχές σε κρίση, το μεταναστευτικό, η εξαιρετική μας θέση κλιματικά, όλα αυτά, κατά την άποψή μας, επιβάλλουν το ότι πρέπει να ενισχύσουμε τις προσπάθειες για να προχωρήσει η χώρα μας τεχνολογικά, για να αναπτύξει υποδομές υψηλής τεχνολογίας όπως αυτή, να επενδύσει σε επιστημονικό προσωπικό και να στηριχτεί, εν γένει, σε αυτόν τον πυλώνα και η οικονομική ανάπτυξη της χώρας.

Με την σταθεροποίηση, λοιπόν, του ΕΛΛΑΣ SAT (HELLAS SAT) στην τροχιακή θέση 39ο ανατολικά, τα δικαιώματα σε συχνότητες ανήκουν σε Ελλάδα και Κύπρο και αυτό είναι γεγονός καθοριστικής γεωπολιτικής σημασίας. Σήμερα, οι δύο δορυφόροι, οι 2 και 3, βρίσκονται στην ελληνική τροχιακή θέση 39ο ανατολικά και προσφέρουν εξαιρετική κάλυψη σε όλη την Ευρώπη, τη Μέση Ανατολή και την Νότια Αφρική. Εξυπηρετούνται κορυφαίοι φορείς εκμετάλλευσης, δορυφορικών τηλεπικοινωνιακών δικτύων, παρέχεται περιεχόμενο σε πάνω από 3 εκατομμύρια νοικοκυριά, τηλεπικοινωνιακές υπηρεσίες σε επιχειρήσεις και κυβερνήσεις που επιθυμούν να επεκτείνουν τη συγκρισιμότητα σε κάθε τοποθεσία του δικτύου και τις περιοχές κάλυψης. Άρα, παραβιάζετε ανοικτές θύρες.

Επί της αρχής, προφανώς, θέλουμε να ψηφίσουμε την ανανέωση της σύμβασης, γιατί θέλουμε τον δορυφόρο, θέλουμε τη διασφάλιση των δορυφορικών μας δικαιωμάτων, των τροχιακών μας θέσεων κ.λπ..

Παράλληλα, όμως, κύριε Υπουργέ και εδώ δεν ξέρω τι συμβαίνει αυτές τις μέρες με την κυβέρνηση, παράλληλα, θα θέλαμε για να τοποθετηθούμε με σοβαρότητα, θα θέλαμε να έχουμε απόλυτη ενημέρωση. Γι' αυτό και ρώτησα αν υπάρχει κάτι άλλο το οποίο θα μας δώσετε σήμερα, διότι διαβάζω εδώ στο άρθρο 2 ότι υπάρχουν παραρτήματα τα οποία επισυνάπτονται στη σύμβαση. Κάνω λάθος; Τα οποία, λέει εδώ, ότι είναι διαβαθμισμένα. Οπότε, δεν δημοσιεύονται και δεν αναρτώνται στο διαδίκτυο. Άντε πάλι! Τι έχετε πάθει με τα απόρρητα αυτή την εβδομάδα στη Βουλή;

Κύριε Παππά, θα θυμάστε, επειδή εγώ έχω τη θεσμική τιμή να σας παρακολουθώ ως Υπουργός, ότι το καλοκαίρι ψηφίσατε μια τροπολογία. Η τροπολογία αυτή έδωσε σε εσάς, ως Υπουργό, τη δυνατότητα να μην δημοσιεύετε παραρτήματα και κάθε είδους έγγραφα που εμπίπτουν στο πεδίο του διαστήματος για λόγους δημόσιας ασφάλειας. Αυτό ήταν το άρθρο 48, υπενθυμίζω, του ν. 4487. Τότε, λοιπόν, εμείς είχαμε αναρωτηθεί για ποιο λόγο το κάνατε αυτό το πράγμα. Συμπέρασμα: Άρθρο 2ο «Τα επισυναπτόμενα στην ως άνω σύμβαση παραρτήματα ως διαβαθμισμένα δεν δημοσιεύονται στην Εφημερίδα της Κυβερνήσεως». Σας ρωτάω: Γιατί δεν υπάρχουν εδώ;

Εκεί, απ' ό,τι κατάλαβα διαβάζοντας, θα περιγράφονται οι 6 αναμεταδότες και οι 17 χρονοαναμεταδότες, άρα, εκεί μπορούμε να κρίνουμε, η διαπραγμάτευσή σας πού οδήγησε από πλευράς δημόσιου συμφέροντος; Είναι ικανή η χωρητικότητα των υπηρεσιών αυτών για την κάλυψη των εθνικών αναγκών; Γιατί αυτό, τελικά, ενδιαφέρει, από αυτό κρινόμαστε. Υπάρχει κάποιο πλάνο από εσάς για το πώς θα αξιοποιηθούν αυτές οι συχνότητες; Τι αξία έχουν αυτοί οι αναμεταδότες και οι χρονοαναμεταδότες για το διάστημα της εκχώρησης; Θέτω κάποια εύλογα, νομίζω, ερωτήματα γιατί χωρίς να ξέρουμε το είδος, δηλαδή, την υπηρεσία που παρέχουν και σε ποια frequency band θα αναμεταδίδουν, δεν μπορούμε να κάνουμε σωστή εκτίμηση, γι' αυτό το ζητάμε. Θέλουμε να ξέρουμε ποια είναι η στρατηγική σας, βεβαίως, αν υπάρχει στρατηγική.

Και κλείνω με μια τελευταία ερώτηση. Επίσης, θέλουμε να ξέρουμε, διαδικαστικά, εάν υπήρχε κάποια ομάδα εμπειρογνωμόνων, που εκτίμησε την αξία της αντιπαροχής της τροχιακής θέσης. Δηλαδή, δεν βλέπω πουθενά, ούτε στην Αιτιολογική Έκθεση, ούτε έγινε μνεία από τον Εισηγητή σας, ούτε στην Έκθεση του ΓΛΚ που επισυνάπτεται για πιστοποίηση, αν υπάρχει κάτι από ειδικούς, οι οποίοι να πιστοποιούν την εκτιμώμενη αξία, για να κάνουμε την εκτίμηση αν αυτά, τα οποία απαριθμήσατε, κ. συνάδελφε και τα οποία βρίσκονται στην Αιτιολογική Έκθεση, όντως, είναι ίσης αξίας. Θα θέλαμε, λοιπόν, να δοθεί η μελέτη, αν υπάρχει, ή κάποια πιστοποίηση, μια περιγραφή της διαδικασίας.

Με αυτά τα ερωτήματα, επαναλαμβάνω, κυρία Πρόεδρε, για να είμαι σαφής, ότι είμαστε θετικοί ως επί της αρχής, αλλά, προφανώς, θα επιφυλαχθούμε για την Ολομέλεια, μετά τις διευκρινίσεις του Υπουργού, για να ψηφίσουμε.

Ευχαριστώ πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δηλαδή, επί της Αρχής, θετικοί;

ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ ( Εισηγήτρια της Ν.Δ.): Δηλαδή, επιφυλάσσομαι για την Ολομέλεια. Μάλιστα, κυρία Πρόεδρε. Με θετική διάθεση.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Νάσος, Μεϊκόπουλος Αλέξανδρος, Βάκη Φωτεινή, Κατσαβριά Χρυσούλα, Θραψανιώτης Εμμανουήλ, Δέδες Γιάννης, Λιβανίου Ζωή, Κοζομπόλη Παναγιώτα, Τριανταφύλλου Μαρία, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Βαγενά Άννα, Δριτσέλη Παναγιώτα, Σαρακιώτης Γιάννης, Στέφος Γιάννης, Συρίγος Αντώνης, Εμμανουηλίδης Δημήτριος, Καρά Γιουσούφ Αϊχάν, Κυρίτσης Γεώργιος, Τσόγκας Γιώργος, Χριστοδουλοπούλου Τασία, Ψυχογιός Γιώργος, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Χαρακόπουλος Μάξιμος, Μανιάτης Ιωάννης, Παπαθεοδώρου Θεόδωρος, Σκανδαλίδης Κωνσταντίνος, Γερμενής Γεώργιος, Ηλιόπουλος Παναγιώτης, Λαμπρόπουλος Γεώργιος, Τάσσος Σταύρος, Συντυχάκης Εμμανουήλ, Σαρίδης Ιωάννης, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Γεννιά Γεωργία, Δημητριάδης Δημήτρης (Μίμης), Ζεϊμπέκ Χουσεΐν, Θεοφύλακτος Γιάννης, Παραστατίδης Θεόδωρος, Καματερός Ηλίας, Μηχαηλίδης Ανδρέας, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Μουσταφά Μουσταφά, Σιμορέλης Χρήστος, Σπαρτινός Κώστας, Αυλωνίτου Ελένη, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Κουκοδήμος Κωνσταντίνος, Μπούρας Αθανάσιος, Πλακιωτάκης Ιωάννης, Αντωνίου Μαρία, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Κωνσταντόπουλος Δημήτριος, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Μανωλάκου Διαμάντω, Δελής Ιωάννης, Καμμένος Δημήτριος, Λαζαρίδης Γεώργιος, Μαυρωτάς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο τώρα έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ευχαριστώ, κυρία Πρόεδρε.

Επειδή, μερικές φορές, δεν είναι ανάγκη να επαναλαμβάνουμε τα ίδια και τα ίδια, θα είμαι εξαιρετικά σύντομος, συνοπτικός και θα επιδιώξω να είμαι όσο γίνεται πιο σαφής.

Το 1994, είχαμε τη διασφάλιση, από τη χώρα μας, αυτού του περιουσιακού στοιχείου. Τα filings, δηλαδή, αυτά που σήμερα συζητούμε, όλα όσα συζητούμε, έχουν μια προϊστορία, που ξεκινάει εδώ και πάνω από είκοσι τόσα χρόνια. Κατά συνέπεια, δεν ταιριάζουν ούτε διθυραμβικοί τόνοι, ούτε καταστροφικές αιτιάσεις. Είναι μια πορεία που ξεκίνησε πριν από είκοσι τόσα χρόνια, πήρε μια πορεία, διαχρονικά, με τη διασφάλιση των εθνικών συμφερόντων, κάθε φορά, που γίνεται μια διεθνής σύμβαση - ειδικά όταν παρεμβαίνει η Διεθνής Ένωση Τηλεπικοινωνιών, η ITU, υπάρχει μια εύλογη προσέγγιση και βελτιστοποίηση. Ας προσγειωθούμε σε αυτά που, έτσι κι αλλιώς, σε άλλες χώρες, δεν θα είχαν καμία πολιτική χροιά. Το λέω αυτό, διότι διαβάζω και στην Εισηγητική Έκθεση διάφορα θέματα.

Άρα, το 1994 είχαμε το πρώτο βήμα. Το 2001, υπεγράφη η πρώτη σύμβαση. Τα λέω αυτά, για να μη θεωρηθεί ότι, ξαφνικά, αυτή τη χρονιά ή την προηγούμενη, έγινε κάποιο απίστευτο άλμα, που η χώρα είχε καθυστερήσει να το κάνει εδώ και πάρα πολλά χρόνια. Το 2013, χορηγήθηκαν επιπλέον ραδιοσυχνότητες και το 2021, επρόκειτο να λήξει η σύμβαση, την οποία έχουμε, σήμερα, μπροστά μας. Εμείς, προφανώς, έχοντας ξεκινήσει αυτή τη διαδικασία και ως παράταξη και έχοντας τη στηρίξει διαχρονικά, θα είμαστε θετικοί.

Με ενοχλεί, πρέπει να σας πω, το να βλέπω, σε τέτοιου είδους διεθνείς συμβάσεις, διαβαθμισμένα Παραρτήματα. Εμείς, απ' όσο θυμάμαι, δεν το κάναμε ποτέ. Το ζήτημα, το οποίο θα πρέπει να διευκρινίσει ο κ. Υπουργός στη δική του τοποθέτηση, είναι το ποια είναι η εθνική σκοπιμότητα - η εθνική, επαναλαμβάνω, σκοπιμότητα -, διότι αντιλαμβάνομαι ότι οικονομική ή άλλη δεν μπορεί να υπάρξει, προκειμένου αυτά τα Παραρτήματα να μην είναι σε γνώση των Ελλήνων πολιτών. Το λέω αυτό, για να κάνω μια αντίστιξη.

Όταν, σε άλλα θέματα, που είχαν τεράστια βαρύτητα πολλών δισεκατομμυρίων - και μιλώ, για παράδειγμα, για τις συμβάσεις πετρελαίων, όπου πάρα πολλά κράτη δεν δημοσιεύουν σε ΦΕΚ τις συμβάσεις-, εμείς είχαμε πάρει την πρωτοβουλία και τα δώσαμε όλα στη δημοσιότητα και κυρώσαμε τις συμβάσεις, στη Βουλή και δώσαμε και τα συμβόλαια στη δημοσιότητα. Θα πρέπει, εδώ, λοιπόν, να υπάρχει μία πολύ ισχυρή τεκμηρίωση τού γιατί τα Παραρτήματα αυτά δεν διαβαθμίζονται.

Με αυτές τις σκέψεις και με την επιφύλαξη, ελπίζω, όταν θα έρθουμε στην Ολομέλεια, να μην έχουμε το γνωστό συμβάν να κατατεθούν καμιά δεκαριά έξτρα τροπολογίες, από άσχετα Υπουργεία…

ΝΙΚΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): *(ομιλεί εκτός μικροφώνου):…*

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Μην ορκίζεστε, κύριε Υπουργέ, διότι ακόμη κι αν δεχθώ, καλοπροαίρετα, τη δική σας άρνηση, δεν ξέρω τι επιλογές θα κάνει ο κ. Τσίπρας εκείνη την ημέρα.

Γι' αυτό, είμαστε, καταρχήν, θετικοί, μέχρι να δούμε πώς θα συζητηθεί, πώς θα έρθει, τελικά, η σύμβαση στη Βουλή.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Μανιάτη, επειδή είναι ασαφές, όπως και πριν. «Ναι» ή με επιφύλαξη;

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Είπα επί της Αρχής «ναι», με την επιφύλαξη ότι στην Ολομέλεια δεν θα έρθει αλλιώς και, βεβαίως, με την επιφύλαξη ότι οι διευκρινίσεις του Υπουργού για τη διαβάθμιση των Παραρτημάτων θα είναι επαρκείς, από πλευράς εθνικών λόγων.

Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κυρία Πρόεδρε. Κύριε Υπουργέ, κυρίες και κύριοι Βουλευτές, θα είμαι πολύ σύντομος, διότι το επιτρέπει αυτό η ποιότητα του κατ' εξέταση νομοσχεδίου.

Κατά την προετοιμασία μου για τη σημερινή Επιτροπή, βρέθηκα, για πρώτη φορά, με μια νομοθετική πρωτοβουλία της Κυβέρνησης, η οποία είναι απολύτως τεκμηριωμένη. Έχει αρχή, μέση και τέλος. Οι λόγοι που την επιβάλλουν είναι ξεκάθαροι και τα οφέλη για το ελληνικό δημόσιο είναι, επίσης, σημαντικά .

Ομολογώ πως το μόνο αρνητικό, το οποίο εντοπίσαμε, στο σύντομο χρονικό διάστημα εξέτασης του νομοσχεδίου, είναι πως δεν υπάρχει ικανοποιητική ενημέρωση των συμπολιτών μας για τη σημασία που έχει για τη χώρα μας η άσκηση των δικαιωμάτων μας σε αυτόν το κρίσιμο τομέα.

Διαβάζοντας την Αιτιολογική Έκθεση και ελέγχοντας την αξιοπιστία των 12 σημείων και των 12 επιχειρημάτων που παραθέτει προς υποστήριξη των προβλέψεών της, διαπίστωσα πως, πράγματι, έτσι έχουν τα πράγματα. Για παράδειγμα, η αρχική σύμβαση έκανε λόγο για αποκλειστική χρήση τριών αναμεταδοτών. Τώρα, επιτυγχάνεται το ίδιο για έξι αναμεταδότες και μάλιστα, το δημόσιο θα λάβει, επιπλέον, τρεις επίγειους κομβικούς δορυφορικούς σταθμούς HUB, για 200 τερματικά ηλεκτρονικών υπολογιστών, για την κάλυψη των αναγκών του. Παράλληλα, εξασφαλίσατε και τη δωρεάν 5ετή συντήρηση του εξοπλισμού.

Πολύ σημαντικό κρίνουμε, επίσης, το γεγονός πως η έδρα και εγκαταστάσεις, οι επίγειοι σταθμοί και οι κεραίες τηλεμετρίας, ιχνηλάτησης και εντολοδοσίας ελέγχου, όπως και η στελέχωση και οι εργασίες γίνονται στην ελληνική επικράτεια.

Βέβαια, θα περιμένουμε να μας πείτε και τι σχέδια έχετε για μετά και θα σας εκφράσουμε τις όποιες ενστάσεις και ανησυχίες μας, στη συνέχεια. Αλλά, παραδέχομαι πως θα ήταν εξαιρετικά ανεύθυνο εκ μέρους μας να είμαστε αρνητικοί, σε πρώτη φάση, απέναντι σε μια τέτοια εμφανή βελτίωση της σύμβασης.

Ωστόσο, σημειώνω πως έχει καθοριστική σημασία και θα επηρεάσει και την τελική μας στάση στην Ολομέλεια, η εξέταση των όρων υπό τους οποίους δίνεται η δυνατότητα εμπορικής αξιοποίησης των αναμεταδοτών από το ελληνικό δημόσιο, με την οποία θα ασχοληθούμε στην πορεία της εξέτασης του νομοσχεδίου. Όπως, επίσης και το γεγονός των διαβαθμισμένων Παραρτημάτων.

Θα κλείσω με επιφύλαξη επί της αρχής, παρά τη θετική μας διάθεση, την οποία έχουμε προς το νομοσχέδιο, χαρακτηρίζοντας τεράστια τη σημασία, που έχει για την Ελλάδα, η διασφάλιση της παρουσίας της στο διάστημα, κάτι το οποίο επιτυγχάνεται με την επέκταση στο 2041, της άδειας εκμετάλλευσης του ελληνικού δημοσίου στην πρόσβαση και χρήση της ονομαστικής τροχιακής θέσης των 39ο ανατολικά επί της τροχιάς των τεχνητών γεωστατικών δορυφόρων της Γης. Η συγκεκριμένη γεωστατική τροχιά ανήκει, αποκλειστικά, σε Ελλάδα και Κύπρο.

Ευχαριστώ πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Γερμενής.

ΓΕΩΡΓΙΟΣ ΓΕΡΜΕΝΗΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κυρία Πρόεδρε.

Επειδή θεωρούμε ότι η ανάπτυξη της διαστημικής τεχνολογίας θα παίξει σημαντικό ρόλο στο μέλλον, σε αρκετούς τομείς, οφείλουμε να δείξουμε την απαραίτητη προσοχή στο περιεχόμενο της σύμβασης, ώστε να επισημάνουμε παραλείψεις και ανάγκες προσθήκες.

Είμαστε θετικοί στην ανάπτυξη δορυφορικών τεχνολογιών, όμως, πάντα, με γνώμονα το εθνικό συμφέρον. Κατανοούμε τις νέες ανάγκες και τις νέες προκλήσεις, που έχουν φέρει τηλεπικοινωνίες, αλλά επισημαίνουμε ότι η χρήση των τεχνολογιών θα πρέπει να εξασφαλίζει την ασφάλεια και την οικονομική ευρωστία του έθνους.

Σύμφωνα με τη σύμβαση, δίδεται η άδεια στην ΕΛΛΑΣ SAT (HELLAS SAT) για χρήση και εμπορική εκμετάλλευση, με αποκλειστικό δικαίωμα της τροχιακής θέσης των 39° ανατολικά και των συσχετισμένων δορυφορικών ραδιοσυχνοτήτων, που κατά τους συμβατικούς όρους, θα ονομάζεται «Σύστημα».

Ενώ ολίγοις, η ΕΛΛΑΣ SAT (HELLAS SAT) θα εκμεταλλεύεται το Σύστημα έως το 2041. Η συγκεκριμένη χρονική παράταση για εκμετάλλευσης που δίνεται στην εταιρεία, βάσει της τροποποίησης της συμβάσεως, προϋποθέτει και ορισμένα ανταλλάγματα, σύμφωνα με τα άρθρα 17 και 18 της προσαρτημένης συμβάσεως.

Αν και αποτελεί παγκόσμια πρακτική να γίνεται ανάθεση σε αντίστοιχες εταιρείες των δικαιωμάτων εκμετάλλευσης ανάλογων συστημάτων, η πάγια θεώρηση μας αναφορικά με την εθνική αυτοτέλεια και αυτονομία για οποιασδήποτε φύσεως κυριαρχικά δικαιώματα, δημιουργεί τους εξής προβληματισμούς και ερωτήματα. Διασφαλίζονται τα εθνικά δικαιώματα σε περίπτωση που θα προκύψει σύγκρουση συμφερόντων με τη συγκεκριμένη εταιρεία ή θα τρέχουμε στα δικαστήρια; Έχει πραγματοποιήσει το αρμόδιο Υπουργείο μελέτη από την οποία να προκύπτει ότι ωφελείται το Ελληνικό δημόσιο από αυτή τη σύμβαση; Ποια είναι τα μέχρι τώρα θετικά αποτελέσματα που έχουν προκύψει από την συμφωνία που είχαμε το 2001;

 Πώς εξασφαλίζεται η προστασία του συστήματος από εχθρικές παρεμβάσεις, λαμβάνοντας υπόψη μας ότι, τα δορυφορικά συστήματα, παίζουν σημαντικό ρόλο σε στρατιωτικό επίπεδο. Συγκεκριμένα, αναφέρω ότι στο άρθρο 28 της συμβάσεως, αναφέρεται ρητώς ότι δεν εξασφαλίζεται η ασφαλιστική κάλυψη του συστήματος σε περίπτωση πολέμου, εχθροπραξιών, ενέργειες εχθρικών δυνάμεων κ.λπ.. Θα μπορούσε το Ελληνικό δημόσιο να έχει περισσότερο οικονομικό κέρδος από αυτή τη συμφωνία, δεδομένου της καταστροφικής κρίσης που διανύουμε;

Κατά τη γνώμη μας, κρίνεται αναγκαίο να εξασφαλιστούν όσα προανέφερα και να πραγματοποιηθούν ανάλογες κινήσεις, έτσι ώστε να τηρείται ένας σχεδιασμός πολιτικής με εθνικό προσανατολισμό. Δυστυχώς, και σε αυτήν την περίπτωση νομοθετικής διαδικασίας, βλέπουμε ότι η κυβέρνηση δεν κινείται με βάσει το εθνικό συμφέρον. Τα ανταλλάγματα που θα λάβει το Ελληνικό δημόσιο από την Κύρωση της Σύμβασης, αφορούν κυρίως την παραχώρηση του απαραίτητου υλικοτεχνικού εξοπλισμού από την εταιρεία.

Από τον συνδυασμό των άρθρων 18 και 32, βλέπουμε ότι η ΕΛΛΑΣ ΣΑΤ θα παρέχει 6 αναμεταδότες, 3 κομβικούς δορυφορικούς σταθμούς και 17 χρονοαναμεταδότες. Μπορείτε να μας πείτε πόσο κοστολογούνται τα συγκεκριμένα εξοπλιστικά συστήματα; Σας ερωτούμε με σκοπό να διαπιστώσουμε πόσο ακριβώς θα είναι το όφελος από αυτή τη σύμβαση για το Ελληνικό δημόσιο, καθώς πρόκειται για αποκλειστική εμπορική εκμετάλλευση του συστήματος, εκ μέρους της ΕΛΛΑΣ ΣΑΤ. Γι’ αυτό ανέφερα πιο πάνω ότι, είναι απαραίτητο για εμάς να γνωστοποιήσετε τα οικονομικά στοιχεία της συμφωνίας αλλά και τα μεσοπρόθεσμα ή μακροπρόθεσμα οικονομικά αποτελέσματα.

Επίσης, θέλουμε να μας πείτε για τα θετικά αποτελέσματα από τη χρήση του συστήματος, δεδομένης της εκτόξευσης προσφάτως του ΕΛΛΑΣ ΣΑΤ 3 καθώς και της από έτη λειτουργίας του ΕΛΛΑΣ ΣΑΤ 2, πόσο έχουν εξυπηρετηθεί και οι βασικές τηλεπικοινωνιακές ανάγκες των πολιτών αλλά και πόσο έχουν εξυπηρετηθεί επίσης, τα συμφέροντα των Ενόπλων Δυνάμεων, της ΕΛΛΑΣ, υπηρεσιών που έχουν στρατηγική σημασία για την προστασία των κυριαρχικών δικαιωμάτων της πατρίδας μας.

Σχετικά με την πρόθεση ψήφου μας, δηλώνουμε ότι επιφυλασσόμεθα για την Ολομέλεια και περιμένουμε από τον Υπουργό να απαντήσει στα ερωτήματα που θέσαμε. Αυτό που θέλω να καταστίσω σαφές είναι ότι η ανάπτυξη της τεχνολογίας και ειδικότερα της διαστημικής, σαφώς αποτελεί ένα πολύ σημαντικό τομέα που θα μας απασχολήσει στο προσεχές μέλλον και ιδιαίτερα, θα απασχολήσει περισσότερες τις επόμενες γενιές οι οποίες θα έχουν αμεσότερη πρόσβαση σε αυτού του είδους της εξελιγμένες τεχνολογίες. Αλλά, το στοίχημα που θέτουμε ως Έλληνες Εθνικιστές είναι να τίθεται πάντα το εθνικό συμφέρον και στη χρήση της τεχνολογίας για τον απλούστατο λόγο ότι μόνο κατ’ αυτό τον τρόπο μπορεί να επιβιώσει ένα Έθνος, ειδικότερα τώρα που οι συνθήκες είναι ιδιαίτερα δύσκολες με δήθεν συμμάχους που στοχεύουν στην εξαθλίωση του Έθνους μας, σε κάθε μας κίνηση πρέπει να είμαστε προσεκτικοί και να προσπαθούμε να επωφελούμαστε στο έπακρον από κάθε συμφωνία. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κύριος Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Η κυβέρνηση με την Κύρωση της Σύμβασης που υπογράφηκε μεταξύ του Ελληνικού δημοσίου και του παρόχου δορυφορικών τηλεπικοινωνιών ΕΛΛΑΣ ΣΑΤ, και με πρόσχημα την αξιοποίηση της ελληνικής τροχιακής θέσης στις 39Ο ανατολικά δηλαδή, την αξιοποίηση της Ελληνικής τροχιακής θέσης στο διάστημα και τα δήθεν υψηλά ανταλλάγματα για τη χώρα μας, επιχειρεί να αντιστρέψει την πραγματικότητα και τους πραγματικούς στόχους αυτής της συμφωνίας.

Η συμφωνία για το λεγόμενο ΕΛΛΑΣ ΣΑΤ έρχεται να επεκτείνει την προηγούμενη συμφωνία παράδοσης της τροχιακής θέσης που αντιστοιχεί στη χώρα σε έναν πολυεθνικό όμιλο. Μια συμφωνία που θα σε ισχύ για επιπλέον 20 χρόνια έως το 2041. Πρόκειται, ουσιαστικά, για ιδιωτικοποίηση ενός κυριαρχικού δικαιώματος της χώρας. Ιδιωτικοποίηση για την οποία μάλιστα, το Ελληνικό κράτος δεν θα λάβει κάποιο ουσιαστικό οικονομικό αντάλλαγμα. Το ζήτημα βέβαια για εμάς δεν είναι αυτό, αν δηλαδή θα έχει κάποιο οικονομικό όφελος αλλά το γεγονός ότι η συμφωνία είναι απόλυτα συμβατή με την πολιτική ιδιωτικοποιήσεων που ακολουθούν οι αστικές κυβερνήσεις, γι’ αυτό άλλωστε συμφωνούν και τα υπόλοιπα κόμματα ανεξάρτητα αν επιφυλάσσονται για την Ολομέλεια.

Είναι, λοιπόν, απόλυτα συμβατή με την πολιτική ιδιωτικοποιήσεων που ακολουθούν οι αστικές κυβερνήσεις, μέσα σε αυτές και αυτή η κυβέρνηση του ΣΥΡΙΖΑ με στόχο την διασφάλιση των κερδών των μονοπωλιακών ομίλων. Ομολογείτε, άλλωστε, στην ίδια τη σύμβαση ότι το χρονικό εύρος ισχύος της σύμβασης για επιπλέον 20 χρόνια, σχετίζεται με τον στόχο της διασφάλισης της κερδοφορίας του ομίλου, προκειμένου, όπως αναφέρει, δια αυτού του τρόπου να καλύψει την απόσβεση των πρόσθετων υψηλού κόστους επενδύσεων του. Παράλληλα, παραδίδει μια υποδομή κρίσιμης σημασίας για ορισμένες κρατικές λειτουργίες, σε ένα πολυεθνικό όμιλο καθιστώντας αβέβαιη την λειτουργία του σε συνθήκες κρίσης.

Ο έλεγχος του δορυφόρου βρίσκεται στα χέρια του μητρικού ομίλου της ΕΛΛΑΣ ΣΑΤ, χωρίς να έχουν τον έλεγχό του οι ελληνικές αρχές, αυτό είναι φανερό. Έτσι, η λειτουργία των στρατιωτικών επικοινωνιών, η επικοινωνία άλλων κρατικών αρχών δια μέσου του δορυφόρου, γίνονται υπό τον έλεγχο του ομίλου στον οποίο ανήκει ο δορυφόρος. Ο έλεγχος των αναμεταδοτών είναι στο επίπεδο της μεταφοράς δεδομένων, ενώ η μητρική εταιρεία συνεχίζει να έχει τον έλεγχο του δορυφόρου και μπορεί, ανά πάσα στιγμή, να κλείσει οποιοδήποτε κύκλωμα.

Η παραμονή του κέντρου επιχειρήσεων του δορυφόρου μέσα στην Ελλάδα έχει επικοινωνιακό χαρακτήρα, καθώς ο πολυεθνικός όμιλος στον οποίο ανήκει ο δορυφόρος και ο οποίος διατηρεί πλήρη επιχειρησιακό και λειτουργικό έλεγχο, μπορεί ανά πάσα στιγμή να αλλάξει το σταθμό λειτουργίας. Ο δορυφόρος θα χρησιμοποιηθεί για την εκπομπή τηλεοπτικών προγραμμάτων, το περιεχόμενο των οποίων και ο τρόπος μετάδοσης τους υπηρετούν τους μεγάλους επικοινωνιακούς ομίλους που τους διαχειρίζονται.

Είναι παράλληλα τουλάχιστον αστείο να προσπαθεί η κυβέρνηση να εμφανίσει επικοινωνιακά πως διαθέτει δορυφορική πολιτική. Το μόνο που κάνει είναι απλά να εκμισθώνει την τροχιακή θέση, χωρίς να υπάρχει κανενός είδους διασύνδεση με την ελληνική παραγωγική δομή ή την επιστημονική έρευνα. Για όλους, λοιπόν, τους παραπάνω λόγους, το Κ.Κ.Ε. καταψηφίζει την Κύρωση Σύμβασης. Άρα, το νομοσχέδιο. και επί της αρχής και επί των άρθρων. καταψηφίζεται από το κόμμα μας.

Σε αντίθεση, όμως, με την κυβερνητική πολιτική ιδιωτικοποίησης της τροχιακής θέσης, ο ριζικά διαφορετικός δρόμος ανάπτυξης της εργατικής λαϊκής εξουσίας, από τη μια, θα αξιοποιούσε τη δορυφορική θέση για να καλύψει ένα μεγάλο εύρος επικοινωνιακών προβλημάτων της χώρας, όπως η παροχή πολλαπλών τηλεοπτικών προγραμμάτων, μετάδοση πληροφορίας, επικοινωνίας και άλλα και, παράλληλα, θα αξιοποιούσε την ανάπτυξη δορυφορικής τεχνολογίας, συνδέοντάς την με τα ελληνικά πανεπιστήμια και την κοινωνικοποιημένη παραγωγή. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κύριος Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Συζητάμε σήμερα την ανανέωση της σύμβασης του Ελληνικού Δημοσίου με την Hellas Sat, την αρχική του 2001, που ήταν μέχρι το 2021 και τώρα συζητάμε την ανανέωσή της για την τροχιακή θέση 39° ανατολικά, μέχρι τις 14 Δεκεμβρίου 2041. Την 1η Νοεμβρίου, ήταν εδώ ο κύριος Κριμιζής, ο οποίος μας ανέλυσε γενικά τα περί των διαστημικών προγραμμάτων, για τη μεγάλη σημασία που έχουν και ότι η χρήση δορυφορικών μέσων αποτελεί πλέον ένα αναπόσπαστο μέρος της ζωής μας, είτε αυτό έχει να κάνει με τηλεπικοινωνίες, με δορυφορική τηλεόραση, διαδίκτυο, μετεωρολογία, GPS πλοήγηση, το αντίστοιχο ευρωπαϊκό «Κοπέρνικος», τη γεωργία με τη βελτιστοποίηση της άρδευσης, την εθνική ασφάλεια και τα αμυντικά συστήματα. Δηλαδή, το διάστημα, ουσιαστικά, μπορεί να είναι τόσο μακριά, αλλά και συγχρόνως και δίπλα μας.

Επίσης, συγχρόνως, αποτελεί ένα δυναμικό οικοσύστημα δραστηριοποίησης υψηλής τεχνολογίας. Υπάρχουν ελληνικές εταιρείες που απασχολούν κάποιες χιλιάδες νέους εργαζόμενους επιστήμονες, που ασχολούνται με διαστημικές εφαρμογές και έχουν ετήσιο τζίρο από 150 έως 200 εκατ. ευρώ, πράγμα το οποίο σημαίνει ότι είναι ένα πεδίο δόξης λαμπρό για ανάπτυξη εφαρμογών. Μάλιστα ο κύριος Κριμιζής μας ανέφερε και κάποιες εξαγωγικές ελληνικές εταιρείες που συμμετέχουν σε προγράμματα της NASA, όπως η Raycap.

Γενικά, το διάστημα έχει να κάνει εμμέσως και με το θέμα της διασύνδεσης με τα ελληνικά πανεπιστήμια και τα ερευνητικά κέντρα. Δηλαδή, μια δραστηριότητα στο διάστημα μπορεί ανατρέψει και να μην είναι μονόδρομος για όσους νέους επιστήμονες ασχολούνται με αυτές τις τεχνολογίες, το να πάνε στο εξωτερικό και να μπορούν να δραστηριοποιηθούν και μέσα στη χώρα τους, δηλαδή να κάνουμε μια ανάσχεση του brain drain αν υπάρχουν διαστημικές εφαρμογές που αναπτύσσονται και στη χώρα μας. Τέλος, σημαίνει και συνεργασία και σε πανευρωπαϊκό, αλλά και σε παγκόσμιο επίπεδο. Ήδη Ελλάδα είναι ένα δραστήριο μέλος της Ευρωπαϊκής Διαστημικής Υπηρεσίας. Συμμετέχει στο «Γαλιλαίος» που έχει αναπτύξει το ευρωπαϊκό GPS, το «Κοπέρνικος». Οπότε μέσα και αυτές τις διαδικασίες νομίζω ότι η ευρωπαϊκή μετεξέλιξη έχει πράγματα που μπορεί να κερδίσει σε ένα μάλλον ανταγωνιστικό περιβάλλον, όπως είναι αυτού του διαστήματος.

Πέρα από τις δυνατότητες που υπάρχουν, θα ήθελα να κάνω κάποιες σχετικές ερωτήσεις. Για παράδειγμα, γιατί ενώ η αρχική σύμβαση λήγει το 2021, ερχόμαστε 4 χρόνια πριν να την ανανεώσουμε; Υπάρχει κάποια συμβατική υποχρέωση και είναι τώρα ο κατάλληλος χρόνος για να γίνει αυτή η ανανέωση; Με ποια κριτήρια προσδιορίζεται η εικοσαετία; Δηλαδή, είχαμε από το 2001 έως το 2021 και, από το 2021, έως το 2041. Συνήθως, δηλαδή, η εικοσαετία είναι το χρονικό παράθυρο αυτών των συμβάσεων; Θα ήθελα κάποιες διευκρινήσεις. Επίσης, κύριε Υπουργέ, θα ήθελα να μας πείτε πότε θα έρθει και το σχέδιο νόμου για τον Ελληνικό Διαστημικό Οργανισμό, ο οποίος είναι στα σκαριά και έχει προαναγγελθεί ότι θα έρθει στη Βουλή. Θα ήθελα να μας πείτε αν έχετε κάποιο χρονοδιάγραμμα.

Η στάση μας είναι θετική για το συγκεκριμένο νομοσχέδιο, έχοντας εμπιστοσύνη στις διαβεβαιώσεις που δίνετε, ότι θα αντισταθείτε σε οποιοδήποτε «τσουνάμι» τροπολογιών μπορεί να έρθει, καθ' ότι τα τέλη του χρόνου είναι επίφοβα σε ό,τι αφορά τις τροπολογίες. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κύριος Μπαλλής.

ΣΥΜΕΩΝ ΜΠΑΛΛΗΣ: Θέλω να επισημάνω δύο σημεία, κατά την άποψή μου. Πρώτον, διαπιστώνω ότι αυτή τη φορά δεν αντιμετωπίστηκε με ειρωνική διάθεση το εγχείρημα που περιλαμβάνεται μέσα σε αυτό το νομοσχέδιο, διότι θυμόμαστε κάποιες ειρωνικές τοποθετήσεις όταν είχε γίνει η εκτόξευση του Hellas Sat 3. Δεύτερον, πέρα από το τι θα καταγραφεί στα πρακτικά ως επιφυλακτική στάση από τα κόμματα, στην πραγματικότητα, όλοι όσοι μίλησαν, με εξαίρεση το Κ.Κ.Ε., ήταν θετικοί σε αυτό το οποίο περιλαμβάνει αυτό το σχέδιο νόμου, αυτή η κύρωση, άσχετα αν υπάρχει διατύπωση της επιφύλαξης για να μπορούν να μιλήσουν και στην Ολομέλεια αργότερα. Άρα, καταδεικνύεται και αναγνωρίζεται από όλες τις πτέρυγες η σημασία αυτού του πράγματος που πάει να γίνει.

Ειπώθηκε και από τον εισηγητή μας και περιλαμβάνεται στην εισηγητική έκθεση όλα τα θετικά σημεία σε εθνικό επίπεδο που απορρέουν από αυτή τη σύμβαση. Καταρχάς, αυξάνεται το διεθνές ενδιαφέρον για τη χρήση των υπηρεσιών που θα παρέχει ένας ελληνικός δορυφόρος. Στον εναέριο χώρο όλης της Ευρώπης, το ίντερνετ στα αεροπλάνα θα είναι μέσω ελληνικού δορυφόρου. Στην ταχύτητα μετάδοσης των πληροφοριών κι όλων των δεδομένων, θα διευκολύνεται ο σχεδιασμός και ο χρόνος αντίδρασης σε τομείς όπως είναι η εθνική άμυνα και η πολιτική προστασία. Περισσότερες κεραίες θα στραφούν προς έναν ελληνικού ενδιαφέροντος δορυφόρο. Το σημαντικότερο είναι ότι η ενίσχυση τέτοιου είδους δραστηριοτήτων, αφενός μεν, θα συγκρατήσει, αλλά ελπίζουμε ότι και θα προκαλέσει και ένα ρεύμα επιστροφής στη χώρα μας των λαμπρότερων, ίσως, επιστημονικών μυαλών που διαθέτουμε. Σε οικονομικό επίπεδο αναφέρονται αναλυτικά τα οφέλη που θα έχει η χώρα μας.

Μπαίνω όμως στον πειρασμό να σχολιάσω μια άποψη που εκφράστηκε από τον Ειδικό Αγορητή του Κ.Κ.Ε. ότι μέσω αυτού του δορυφόρου θα εκπέμπουν πάρα πολλά κανάλια, τηλεοπτικά και ραδιοφωνικά και ότι πρόκειται για επιχειρηματικούς ομίλους. Τι να κάνουμε; Τα κανάλια σε επιχειρηματικούς ομίλους πλέον ανήκουν. Στο κάτω - κάτω και η μοναδική συχνότητα έκφρασης λαϊκών συμφερόντων που γνώριζα και αυτή σε επιχειρηματικούς ομίλους έχει πουληθεί χωρίς καμία αντίδραση. Ενδιαφέρον θα έχει να ακούσουμε τι έχει να προσθέσει ο Υπουργός. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Παππάς.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Καταρχήν, θέλω να χαιρετίσω το γεγονός ότι η εποχή κατά την οποία το συγκεκριμένο αντικείμενο ήταν πρώτη ύλη για διάφορους τύπου αστεϊσμούς στην πολιτική κονίστρα, φαντάζει έτη φωτός μακριά. Νομίζω ότι, προφανώς, κρατώντας τις διαφωνίες μας, διότι δεν υπάρχει περίπτωση να πορευθούμε ποτέ χώρες αυτές – άλλωστε είναι η πεμπτουσία της δημοκρατίας – έχουν αντιληφθεί όλα τα κόμματα το πόσο σημαντικό είναι η χώρα να διασφαλίσει και να διευρύνει τα δικαιώματά της στον τομέα του διαστήματος και να αξιοποιήσει τις δυνατότητες που δίνονται.

Νομίζω ότι, όπως είπα, υπάρχουν κάποιες διαφωνίες, τις οποίες είμαστε καταδικασμένοι να τις κουβαλάμε, δηλαδή, η Ν.Δ. είναι προφανές ότι, σε κάθε ευκαιρία, θα επανέρχεται να μιλάει για την πετυχημένη προηγούμενή της διακυβέρνηση. Για να κάνω και ένα πολιτικό σχόλιο, νομίζω ότι αυτή η διαφωνία θα μας ακολουθεί και προς τις κάλπες του 2019 κατά τον Σεπτέμβριο. Δηλαδή, εκεί ακριβώς θα αναμετρηθούν δύο αναγνώσεις του παρελθόντος, δύο προοπτικές για το μέλλον. H μια ανάγνωση θα λέει ότι ο ελληνικός λαός έκανε λάθος και πρέπει να ζητήσει συγνώμη από αυτούς που τον χρεοκόπησαν και η άλλη ανάγνωση, προφανώς και δεδομένων των οικονομικών συνθηκών, θα ζητάει να συνεχιστεί μια πορεία ανάκαμψης, μια πορεία της οποίας οι βάσεις έχουν μπει πλέον πάρα πολύ σταθερά.

Πέραν αυτού, νομίζω ότι είναι πάρα πολύ θετικό το γεγονός ότι αναγνωρίζεται ως αυτονόητη από όλους η υποχρέωση της πολιτείας να ολοκληρώσει αυτή τη σύμβαση στην ώρα της, ούτως ώστε η χώρα να μη χάσει τα δικαιώματά της στο διάστημα. Δεν χρειάζεται να επενδύσω πολύ χρόνο για να σας πείσω πόσο σημαντικό στρατηγικά είναι αυτό, τη στιγμή που οι γείτονες μας, φίλοι μας ή λιγότερο φίλοι μας, έχουν όχι μια, αλλά μπορεί και δύο ή και τρεις τροχιακές θέσεις.

Δεν ήταν, όμως, η κατάσταση έτσι και εδώ νομίζω ότι θα διαφωνήσουμε, κυρία Ασημακοπούλου. Δυστυχώς, τα πράγματα είχαν αφεθεί στον αυτόματο πιλότο και δεν ήταν αυτόματος πιλότος που θα μπορούσε με ασφάλεια το «αεροσκάφος της διαστημικής μας πολιτικής» να το πάει κάπου. Ήταν αυτόματος πιλότος που θα μας έβγαζε απλώς από το χάρτη, δηλαδή, αν αυτή η σύμβαση δεν ανανεωνόταν στην ώρα της απλώς θα χάναμε την τροχιακή θέση. Υπήρχε μια σύμβαση του 2001 υπογεγραμμένη, με αυτήν πορευόμασταν και βεβαίως υπήρχε -και εδώ έγκειται άλλο ένα στοιχείο πάρα πολύ σοβαρής πολιτικής διαφωνίας - η κακώς γενόμενη πώληση και του δορυφόρου μαζί με τον Ο.Τ.Ε.. Αντίστοιχα οι εξ ανατολών γείτονές μας, όταν ήταν ενώπιον της ιδιωτικοποίησης του τηλεπικοινωνιακού τους οργανισμού, κράτησαν τη δορυφορική υποδομή. Μάλιστα αυτή η πώληση έγινε ενάντια στις εισηγήσεις των υπηρεσιακών του τότε κρατικού Ο.Τ.Ε., δηλαδή, οι εισηγήσεις έλεγαν να κρατηθεί ο δορυφόρος, να βγει από το πακέτο της ιδιωτικοποίησης και δεν συνέβη αυτό. Το αποτέλεσμα ήταν ότι ο κρατικός Ο.Τ.Ε. είχε επενδύσει 170 εκατομμύρια ευρώ στην προσπάθεια της ανάπτυξης του δορυφορικού του προγράμματος και ο «ιδιωτικοποιημένος Ο.Τ.Ε.» αποκόμισε 270 εκατ., 210 εκατ. από την πώληση του δορυφόρου στο Consortium του Arabsat και άλλα 60 εκατομμύρια από το ταμείο που υπήρχαν ήδη στην εταιρία. Μια διευκρίνιση το Consortium του Arabsat είναι διακρατικό, δεν είναι ιδιωτικές εταιρείες, είναι συνεργασία κρατών και εδώ νομίζω ότι θα πρέπει να το διευκρινίζουμε, διότι άκουσα και μια κριτική από το Κ.Κ.Ε. ότι πρόκειται περί ιδιωτικοποίησης. Κάθε άλλο, έχει γίνει η πώληση και έρχεται το δημόσιο να διασφαλίσει τα δικαιώματα του και νομίζω να τα πολλαπλασιάσει και αυτό νομίζω ότι αναγνωρίστηκε και από πολλές δυνάμεις της αντιπολίτευσης. Το γεγονός δηλαδή, ότι πλέον υπάρχουν 6 αναμεταδότες, το γεγονός ότι θα έχουμε και άλλους 3 κόμβους, οι οποίοι κατ' αποκλειστικότητα θα διευκολύνουν τις δημόσιες τηλεπικοινωνίες και βεβαίως, το γεγονός, το οποίο δεν πρέπει κανείς να το υποτιμά και για λόγους ασφαλείας, ότι η έδρα και ο έλεγχος του δορυφόρου αυτού καθ' εαυτού βρίσκεται εντός της ελληνικής επικράτειας. Δεν νομίζω ότι χρειάζεται να επεκταθώ περισσότερο για το τι σημαίνει αυτό και πόσο σημαντικό είναι.

Θέλω να σταθώ σε δύο ακόμη σημεία. Τα διαβαθμισμένα και τα απόρρητα έγγραφα δεν είναι φέιγ βολάν και επειδή μπήκε το ζήτημα και για να μην υπάρχει καμία παρερμηνεία, κυρία Πρόεδρε, θα ήθελα να σας ζητήσω να ορίσουν τα κόμματα κάποιο εκπρόσωπό τους και να έρθει ο εκπρόσωπος τους στο Υπουργείο, όπου θα μπορούμε να δούμε από κοινού τα Παραρτήματα. Τα Παραρτήματα έχουν τεχνικές λεπτομέρειες για τις συχνότητες τις οποίες χρησιμοποιεί ο Στρατός, η Αστυνομία και η Εθνική Υπηρεσία Πληροφοριών. Δεν νομίζω ότι κανένας σ’ αυτή την αίθουσα έχει αμφιβολία ότι αυτά θα πρέπει με όρους εθνικής ευθύνης να μπορούμε να τα συζητήσουμε όχι βεβαίως σε εθνικό δίκτυο και με τη δυνατότητα οιουδήποτε να έχει πρόσβαση σε αυτά. Υπάρχει, βεβαίως, και εμπιστευτική εισήγηση από ομάδα εργασίας η οποία συγκροτήθηκε, η οποία θα είναι και αυτή στη διάθεση των εκπροσώπων των κομμάτων, που θα ορίσουν σε σας, κυρία Πρόεδρε και θα μπορέσουμε κατ' ιδίαν να συναντηθούμε και αυτά να τα δουν και οι ίδιοι και να μπορούν να κρίνουν. Θα έλεγα ότι αυτό θα μπορούσαμε να το κάνουμε και πριν την ολοκλήρωση της διαδικασίας της συζήτησης.

Θα ήθελα να κλείσω με ένα γενικό σχόλιο για το διάστημα. Επειδή ακούστηκαν από παντού καλά λόγια και για το πόσο πρέπει πλέον να αξιοποιήσουμε αυτό τον τομέα. Κατά τη γνώμη μου, είναι πάρα πολύ κρίσιμο το ποιες αποφάσεις θα πάρει η πολιτεία για την αξιοποίηση γενικά των νέων τεχνολογιών, αλλά ειδικά των εφαρμογών και των δυνατοτήτων που δίνει η τεχνολογία διαστήματος και για το πώς αυτές οι δυνατότητες θα διαχυθούν στην οικονομία, στην παραγωγή και θα γίνουν δυνατότητες οι οποίες μπορούν να αξιοποιηθούν από όλους τους πολίτες.

Παράδειγμα: Η χώρα είχε και πριν τη συγκρότηση του Υπουργείου Ψηφιακής Πολιτικής και την προτεραιοποίηση του τομέα του διαστήματος από αυτή την κυβέρνηση, τη δυνατότητα στα ελληνικά πανεπιστήμια να χτίζει μικροδορυφόρους από το βασικό τους στοιχείο μέχρι το τέλος που είναι έτοιμοι για εκτόξευση. Δεν υπήρχε όμως καμία εθνική στρατηγική. Αποτέλεσμα ήταν τα ελληνικά πανεπιστήμια έκαναν αυτή τη δουλειά, αλλά την έκαναν στο πλαίσιο, ας πούμε, ευρωπαϊκών προγραμμάτων.

Στο ευρωπαϊκό πρόγραμμα QB50, χτίστηκαν μικροδορυφόροι και σε ελληνικά πανεπιστήμια και απλώς αποδόθηκαν στο ευρύτερο ευρωπαϊκό πρόγραμμα. Καμία προτεραιοποίηση εθνική δεν υπήρχε, παρόλο που υπάρχουν και οι επιστήμονες και οι δυνατότητες για να μπορούμε να χτίζουμε τους μικροδορυφόρους. Τώρα, η χώρα μπορεί να το κάνει αυτό και το ξεκινάμε με τη συνεργασία τριών ελληνικών πανεπιστημίων και η χώρα σε ενάμιση με δύο χρόνια από σήμερα θα έχει ένα πλήρες σύστημα μικροδορυφόρων, το οποίο μπορεί ακριβώς να βοηθήσει σημαντικά εφαρμογές που μπορούν να βελτιώσουν πάρα πολλούς τομείς της ζωής μας, παρατήρηση γης, φυσικά φαινόμενα, φυσικές καταστροφές, ψηφιακή γεωργία. Σε σχέση με την ψηφιακή γεωργία, πρέπει να ομολογήσω ότι είχα κάποια επαφή με το αντικείμενο και είχα μια αντίληψη της σημαντικότητας, έκανα όμως και μια επίσκεψη, η οποία με εντυπωσίασε ακόμη περαιτέρω και θα ήθελα να το μοιραστώ μαζί σας.

Υπάρχει μεγάλη δυνατότητα, με την τεχνολογία που κατέχουμε αυτή τη στιγμή, να υπάρχει εξοικονόμηση κόστους στην πρωτογενή παραγωγή, η οποία ανάλογα με την καλλιέργεια έχει να κάνει με το 30% έως 45%. Σκεφθείτε πόσο σημαντικό είναι τη στιγμή που κάθε χρόνο υπάρχουν με τον αγροτικό κόσμο διαφωνίες με όλες τις κυβερνήσεις διαχρονικά για τα κόστη της παραγωγής. Τι μας λείπει όμως; Δεν μας λείπει η ανάπτυξη της τεχνολογίας, μας λείπει η διάχυση της τεχνολογίας και εδώ είναι το μεγάλο χρέος και της κυβέρνησης, αλλά και των βουλευτών ως εκπροσώπων του λαού. Η ενημέρωση, δηλαδή, του κόσμου για το πώς αυτές οι νέες τεχνολογίες μπορούν να αξιοποιηθούν και να βελτιώσουν τη ζωή μας. Εκεί βρίσκεται το κλειδί. Το κλειδί, λοιπόν, δεν βρίσκεται στο εάν μπορούμε να έχουμε την έρευνα, την καινοτομία, τις ιδέες, την επιχειρηματικότητα, που είπε ο κ. Μαυρωτάς. Αυτά τα έχουμε.

Αυτά τα έχουμε. Το ερώτημα είναι αν έχουμε εθνική στρατηγική και πολιτική επιλογή δημοκρατικής διάχυσης αυτών των δυνατοτήτων στην παραγωγή μας, στην ζωή των πολιτών.

Αυτά είναι τα κεντρικά πολιτικά ερωτήματα και σε αυτά τα κεντρικά πολιτικά ερωτήματα η Κυβέρνηση αυτή απαντά με έμφαση και λέει ότι: Είναι ζήτημα Δημοκρατίας το να έχουν όλοι οι πολίτες πρόσβαση στις δυνατότητες που δίνουν αυτές οι νέες τεχνολογίες και αυτό αφορά και την ανάπτυξη των δικτύων νέας γενιάς, αλλά και τη διαστημική μας πολιτική, η οποία μπορεί και στην ήδη ανεπτυγμένη βιομηχανία μας διαστημικών εφαρμογών να δώσει πάρα πολύ μεγάλη ώθηση, αλλά αντιλαμβάνεστε ότι είναι άλλο πράγμα μία εταιρία, η οποία αναπτύσσει προϊόντα που αξιοποιούνται στο διάστημα, να προσπαθεί μόνη της στο διεθνές στερέωμα να κερδίσει κάποιο χώρο και άλλο να εντάσσεται αυτή η προσπάθεια σε μια συνολική εθνική στρατηγική, όπου συνολικά το εκτόπισμα και της βιομηχανίας και της χώρας πολλαπλασιάζεται.

Άρα, λοιπόν, νομίζω ότι θα πρέπει να καταγραφεί στα θετικά το γεγονός ότι οι τελευταίες αυτές εξελίξεις έχουν οδηγήσει σε μια βίαιη ωρίμανση και το ελληνικό πολιτικό σύστημα και την αναβάθμιση του διαλόγου γύρω από τα ζητήματα αυτά και είμαι βέβαιος, πραγματικά, ότι, με την ευθύνη που αρμόζει όταν τέτοια ζητήματα τα συζητάμε, θα μπορέσουμε και τα επόμενα ζητήματα, όπως το ζήτημα της συγκρότησης του Ελληνικού Διαστημικού Οργανισμού, να το συζητήσουμε ανοιχτά και με τη διάθεση συγκλήσεων.

Νομίζω ότι το νομοσχέδιο για τη συγκρότηση του Ελληνικού Διαστημικού Οργανισμού θα έχει ψηφιστεί πριν το τέλος του έτους. Είναι στην τελική του φάση επεξεργασίας, απομένουν πάρα πολύ μικρές λεπτομέρειες, κύριε Μαυρωτά, και νομίζω ότι τις επόμενες μέρες θα έχουμε και τη δυνατότητα να συζητήσουμε τις ημερομηνίες όπου το νομοσχέδιο αυτό θα εισαχθεί για συζήτηση στις Επιτροπές της Βουλής.

Ευχαριστώ, κυρία Πρόεδρε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Και εμείς ευχαριστούμε τον κ. Υπουργό.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης και ανακεφαλαιώνουμε τις θέσεις των κομμάτων, όπως προκύπτει από τις τοποθετήσεις Εισηγητών και Ειδικών Αγορητών.

Ο ΣΥ.ΡΙΖ.Α ψηφίζει «υπέρ».

Η Ν.Δ. επιφυλάσσεται.

Η Δημοκρατική Συμπαράταξη ΠΑ.ΣΟ.Κ.-ΔΗΜ.ΑΡ. ψηφίζει «υπέρ».

Ο Λαϊκός Σύνδεσμος «Χρυσή Αυγή» επιφυλάσσεται.

Το Κομμουνιστικό Κόμμα Ελλάδος καταψηφίζει.

Οι «Ανεξάρτητοι Έλληνες» ψηφίζουν «υπέρ».

Η «Ένωση Κεντρώων» επιφυλάσσεται.

Το «Ποτάμι» ψηφίζει «υπέρ».

Επομένως, το σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Ανανέωση - τροποποίηση - κωδικοποίηση της σύμβασης περί παροχής ειδικής άδειας εκμετάλλευσης του αποκλειστικού δικαιώματος του Ελληνικού Δημοσίου στην πρόσβαση και χρήση της ονομαστικής θέσης των 39ο ανατολικώς επί της τροχιάς των τεχνητών γεωστατικών δορυφόρων της Γης και των συσχετισμένων αυτής ραδιοσυχνοτήτων τηλεπικοινωνίας δια της κατασκευής, εκτόξευσης, λειτουργίας και εμπορικής εκμετάλλευσης ενός συστήματος δορυφορικών τηλεπικοινωνιών πανελλήνιας και διασυνοριακής εμβέλειας υπό την επωνυμία: ΕΛΛΑΣ SAT (HELLAS SAT)» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Μεϊκόπουλος Αλέξανδρος, Βάκη Φωτεινή, Κατσαβριά Χρυσούλα, Λιβανίου Ζωή, Κοζομπόλη Παναγιώτα, Τριανταφύλλου Μαρία, Βαγενά Άννα, Δριτσέλη Παναγιώτα, Ψυχογιός Γιώργος, Ασημακοπούλου Άννα – Μισέλ και Γεωργαντάς Γεώργιος.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Βράντζα Παναγιώτα, Γκαρά Αναστασία, Καφαντάρη Χαρά και Μαυρωτάς Γεώργιος.

Τέλος και περί ώρα 16.00΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΧΑΡΑ ΚΑΦΑΝΤΑΡΗ**

**ΠΡΟΕΔΡΟΣ ΤΗΣ ΔΙΑΡΚOYΣ ΕΠΙΤΡΟΠΗΣ ΠΑΡΑΓΩΓΗΣ ΚΑΙ ΕΜΠΟΡΙΟΥ**